OBH 2671/1997.
Az állampolgári jogok országgyűlési biztosa általános helyettesének jelentése
Ügyintéző: dr. Dunavölgyi Szilveszter
Az eljárás megindítása: 
A panaszos beadványt nyújtott be az Országgyűlési Biztos Hivatalához, amelyben azt sérelmezte, hogy a Fogyasztóvédelmi Főfelügyelőség 96-FVF-P-2338 számú szakvéleménye nem a fogyasztók érdekeit védi és az IKEA-ban vásárolt Tundra laminált faforgács padlólapokra vonatkozó kifogásaira nem ad megfelelő választ.
Az ügyben a panaszolt szerv főigazgatójától felvilágosítást kértem.
Az ügy jogszabályi háttere:
4/1978.(III.1.) BkM rendelet a vásárlók minőségi kifogásainak intézéséről
Az érintett alkotmányos jog
1949. évi XX. tv. a Magyar Köztársaság Alkotmánya "57. § (5) A Magyar Köztársaságban a törvényekben meghatározottak szerint mindenki jogorvoslattal élhet az olyan bírói, államigazgatási vagy más hatósági döntés ellen, amely jogát vagy jogos érdekét sérti."
A megállapított tényállás:
A panaszos 1995. március 21-én vásárolt Tundra laminált faforgács padlólapot az IKEA-ban. A termékre a gyártó 24 hónapos jótállást vállalt. Egy idő után - amelynek tartalma az iratokból nem állapítható meg - a padlólapot lerakatta, amelynek felületén az illesztések mentén hézagok keletkeztek. Emiatt a panaszos a IKEA-hoz, majd a KERMI Kft-hez fordult minőségi vizsgálatért, amelynek eredményével nem értett egyet, ezért 1996. május 27-én az IKEA-nál és a Fogyasztóvédelmi Főfelügyelőségnél, majd a III. kerületi Polgármesteri Hivatalnál jogorvoslattal élt.
A Fogyasztóvédelmi Főfelügyelőség 96-FVF-P-2338 számú szakvéleményében 1996. június 26-án bírálta el a vásárlói kifogást, amelyben azt alaptalannak minősítette és felhívta az IKEA-t, hogy a panaszost tájékoztassa a bírósági úton nyitva álló jogorvoslati lehetőségéről.
Megkeresésem nyomán a panaszolt szerv ismét megvizsgálta az ügyet, amelynek eredményként újfent megállapítást nyert, hogy a szóban forgó termék nem minőségi hibás, a parketta elemek közötti hézagok szakszerűtlen munkavégzés következtében keletkeztek. [E körülményt egyébként az IKEA ügyvezetőjének 1997. január 15-én kelt levele is rögzíti.]
A vizsgálat megállapításai:
A Fogyasztóvédelmi Főfelügyelőség eljárásával alkotmányos jogsérelmet nem idézett elő. Erről az állampolgári jogok országgyűlési biztosáról szóló 1993. évi LIX. tv. 19. § (1) bekezdése alapján a panaszost e jelentés megküldésével értesítem.

Budapest, 1997. július 5.

Dr. Polt Péter